19.11.14

**Til   
Kommunens økonomiske ledelse / Rådmann**

I forbindelse med de budsjettdebatter som nå er i gang rundt om i landets kommuner, vil Norsk Leirskoleforening komme med følgende innspill.

**Leirskole en del av grunnskolen**

Undervisning i et nytt naturmiljø er en unik læringsuke for elevene. Mange av de faglige målene som etterspørres for 6. og 7. trinn i Kunnskapsløftet dekkes ved et leirskoleopphold. (Viser til <http://www.leirskole.no/hvorfor-leirskole/> ang. forankringer i læreplan/lovverk.)  
Oppholdet gir mestring, skaper skolemotivasjon og fremmer personlig utvikling.

Vi gleder oss over de kommuner som ser at verdien av et leirskoleopphold for grunnskoleelever både på kort og lang sikt er så stor at det prioriteres.

**Finansiering**

Staten gir som kjent øremerket tilskudd til undervisningskostnaden/leirskoleopplæringen.

I tillegg legges det årlig inn penger til elevenes reise og opphold i den generelle rammeoverføringen.

I forskrift F-14-03 fra Kunnskapsdepartementet står det hvilke alternative eller supplerende finansieringsmåter som tillates og praktiseres innenfor gratisprinsippet i skolen;

*«Opplæringsloven § 2-15 er ikke til hinder for at skolene kan ta imot ulike former for gaver (pengegaver, midler fra dugnadsinnsats og klassekasse, utstyr osv.) enten dette er fra næringsliv, foreldre, venneforeninger eller andre»*

Dette innebærer at klassen kan spare,- bare det skjer frivillig og i fellesskap gjennom dugnader eller arrangement.

**Kontinuitet**

Norsk leirskoleforening ber med dette om at kommunen legger til rette for at skoleverket kan bære videre opplæring i ulike naturmiljø, samt norsk turkultur, gjennom leirskoletradisjonen.

Med vennlig hilsen  
Norsk Leirskoleforening

v/ leder Trond Setlo